เหมราชขึ้นเป้าขายที่
ปีนี้หวัง1,800ไร่ผลงาน3เดือนดีมากอมตะฯแย่ได้แค่23ไร่ไตรมาสแรก
1 พ.ค. 2556

ปีนี้หวัง1,800ไร่ผลงาน3เดือนดีมากอมตะฯแย่ได้แค่23ไร่ไตรมาสแรก
เหมราชพัฒนาที่ดินปรับเพิ่มเป้าหมายการขายที่ดิน ปีนี้จาก 1,600 ไร่ เป็น 1,800 ไร่ สวนทางอมตะ
นายเผ่าพิทยา สมุทรกลิน ผู้อำนวยการนักลงทุนสัมพันธ์และวางแผนบริษัท เหมราชพัฒนาที่ดิน (HEMRAJ) เปิดเผยว่า บริษัทได้ประกาศในที่ประชุมผู้ถือหุ้นประจำปี ปรับเพิ่มเป้าหมายยอดขายที่ดินปีนี้เป็น 1,800 ไร่ จากเดิมคาดไว้ที่ 1,600 ไร่ ภายหลังไตรมาสแรกบริษัทสามารถขายและให้เช่าที่ดินไปแล้วกว่า 421 ไร่ ให้กับทั้งลูกค้ารายใหม่และลูกค้าเดิมที่ต้องการขยายกิจการ 
ทั้งนี้ ในเดือน มี.ค.ที่ผ่านมา บริษัท มาสด้า พาวเวอร์เทรน แมนูแฟคเจอริ่ง (ประเทศไทย) ซึ่งเป็นบริษัทในเครือ มาสด้า มอเตอร์ คอร์ปอเรชั่น ได้ซื้อที่ดินจำนวน 131 ไร่ ในนิคมอุตสาหกรรมอีสเทิร์นซีบอร์ด (ระยอง) เพื่อก่อสร้างโรงงานผลิตระบบส่งกำลังรถยนต์แห่งใหม่ด้วยเงินลงทุน 1.5 หมื่นล้านบาท โดยโรงงานแห่งนี้จะเริ่มดำเนินกิจการในปี 2558 
นอกจากนี้ ในปลายเดือน เม.ย.ที่ผ่านมา บริษัท สตาร์บัท (ประเทศไทย) บริษัทในเครือ ซูโจว บัท คอนสตรัคชั่น แมชีนเนอรี่ จอยท์ สต็อค ได้เซ็นสัญญาซื้อที่ดินจำนวน 36 ไร่ ในเขตประกอบการอุตสาหกรรมเหมราชระยอง พัฒนาเพื่อผลิตชิ้นส่วนเหล็กกล้าที่ใช้กับเครื่องจักรกลหนักสำหรับการก่อสร้าง
ด้านนายเดวิด นาร์โดน กรรมการผู้จัดการ HEMRAJ กล่าวว่า นักลงทุนในภาคอุตสาหกรรมมักมีแผนการทำธุรกิจในระยะยาวอยู่แล้ว ก่อนที่จะตัดสินใจเลือกทำเลที่ตั้งโรงงาน โดยคำนึงถึงปัจจัยหลักทางธุรกิจ ไม่ว่าจะเป็นต้นทุนที่เหมาะสม ระบบโครงสร้างพื้นฐานที่ดี แผนการจัดการสิ่งแวดล้อมและนิคมที่มีประสิทธิภาพ ระบบสาธารณูปโภค และบริการที่เป็นเลิศ
บริษัทยังยืนยันแผนขยายงาน ทั้งในด้านการขายที่ดินและการให้เช่าโรงงานสำเร็จรูปในนิคมอุตสาหกรรม ทั้ง 6 แห่ง และคลังเก็บสินค้าในโลจิสติกส์พาร์ค และพร้อมเปิดตัวนิคมอุตสาหกรรมแห่งที่ 7 ควบคู่ไปกับแผนการลงทุนเพิ่มเติมในธุรกิจสาธารณูปโภคและพลังงาน 
สำหรับ 7 นิคมอุตสาหกรรมดังกล่าว พื้นที่รวมทั้งสิ้น 36,137 ไร่ สามารถจัดหาสิ่งอำนวยความสะดวกและบริการต่างๆ ให้แก่ลูกค้าซึ่งเป็นบริษัทชั้นนำกว่า 567 ราย สัญญารวม 856 สัญญา โดยเป็นลูกค้าในกลุ่มอุตสาหกรรมยานยนต์ 190 ราย
บริษัทมีพื้นที่โรงงานสำเร็จรูปรวมทั้งสิ้นราว 5 แสนตารางเมตร มีพื้นที่ที่ถูกเช่าแล้ว 55% ขายให้ลูกค้าแล้ว 32% และอีก 13% เป็นพื้นที่ว่างหรือมีลูกค้าจองเช่าล่วงหน้า
HEMRAJ มีคลังสินค้าโลจิสติกส์ที่มีพื้นที่ให้เช่า ทั้งในส่วนที่เสร็จสมบูรณ์แล้วกำลังพัฒนารวมเกือบ 4 แสนตารางเมตร และมีลูกค้าลงนามสัญญาเช่าเพิ่มขึ้นอย่างต่อเนื่อง โดยคาดว่าในช่วงปีแรกจะสามารถปล่อยพื้นที่ให้เช่าในโลจิสติกส์พาร์ค ทั้ง 4 แห่งได้รวมทั้งสิ้น 1 แสนตารางเมตร
นอกจากนั้น ยังมีรายได้จากธุรกิจสาธารณูปโภค รวมถึงบริการที่เกี่ยวกับน้ำ ก็คาดว่าจะเติบโตที่อัตรา 20% ในปีนี้
บริษัทยังมีนโยบายที่จะลงทุนในธุรกิจพลังงานอย่างต่อเนื่อง ทั้งโครงการโรงไฟฟ้าเก็คโค่วัน ซึ่งเป็นกิจการร่วมทุนกับโกลว์และยังถือหุ้น 25.01% ในโครงการโรงไฟฟ้าขนาดเล็ก ซึ่งพัฒนาร่วมกับบริษัท กัลฟ์ เจพี โดยจะเริ่มต้นผลิตไฟฟ้าได้ในเดือน พ.ค.นี้ และยังมีแผนที่จะขยายการลงทุนในโครงการโรงไฟฟ้าขนาดเล็กอีก 7 แห่ง 
ด้านบริษัท อมตะคอร์ปอเรชัน (AMATA) รายงานยอดขายที่ดินในไตรมาสแรกเพียง 23 ไร่ ลดลง 97% จากช่วงเดียวกันปีก่อน และลดลง 98% เทียบไตรมาส 4 แต่บริษัทยังคงเป้าหมายยอดขายที่ดินในปีนี้ไว้ที่ 3,000 ไร่
วันที่ 30 เม.ย. ราคาหุ้นของทั้งสองบริษัทได้สะท้อนปัจจัยพื้นฐานเป็นอย่างดี โดยหุ้น HEMRAJ ปรับตัวขึ้น 0.04 บาทปิดที่ 4.30 บาท สวนทางหุ้น AMATA ที่ลดลง 0.20 บาท มาปิดที่ 23 บาท